**КОНКУРС ЗА ЛОГО**

Община Габрово обявява публичен конкурс за изработване на ***Лого „Младежки център Габрово – възможности за изява на младите хора“***, като се обръща към художници и графични дизайнери от страната и чужбина на възраст между 15 и 29 години. Новият символ трябва да представи Габрово като благоприятно място за развитие на таланти, творчество, предприемачество и иновации. Новото лого ще бъде използвано в бъдещи комуникационни кампании, презентационни и рекламни материали, интернет сайт, като част от регламентираната употреба на Финансовия механизъм на ЕИП - създаден и финансиран от Княжество Лихтенщайн, Република Исландия и Кралство Норвегия или отделно, за да идентифицира Младежки център Габрово като притегателен за млади хора.

**ЗАДАНИЕ**

Младите хора не са просто бъдещето на Габрово, те са нашето настояще и затова е изключително важно да подкрепяме тяхната изява, да се съобразим с техните нужди, приоритети и амбиции, и да допринесем за по-доброто развитие на града и региона. Наша отговорност е да създадем благоприятни условия за младите, за да развиват своите таланти, да бъдат подкрепени и вдъхновени и да асоциират своето бъдеще с бъдещето на Габрово.

Младежки център Габрово си поставя амбициозната цел да работи целенасочено и активно за превръщане на региона в притегателен за младите, активни и предприемчиви хора. През 2020 г. Габрово се присъедини към одобрените за реализиране проекти за младежки центрове в страната от Финансовия механизъм на ЕИП. С това ние станахме и част от националната мрежа от младежки центрове. Тя е създадена през 2016 г. с цел да обединява и подкрепя сътрудничеството с и между градове, които са идентифицирали младежките си политики като фактор за устойчиво развитие и вече са създали младежки центрове на своята територия. Към момента в нея членуват Международен младежки център - гр. Стара Загора, Младежки център - гр. Пловдив, Младежки център - гр. Добрич, Младежки център - гр. Враца, общините Бургас, Габрово, Монтана и Перник, които работят заедно, за да поставят младите хора в центъра на плановете си за развитие на местно ниво и си сътрудничат активно на международно ниво.

Преобладаващата част от членовете на Мрежата притежават свой графичен символ, който ги идентифицира като уникални, прави ги разпознаваеми и им осигурява видимост.

Подходът на Младежки център Габрово се основава на разкриване на нови възможности за всички млади хора чрез предоставяне на дейности, свързани с тяхното формално, неформално образование, личностно развитие, кариерно ориентиране, споделяне на опит и добри практики с цел равен старт спрямо този на връстниците им от цяла Европа. Габрово е град с впечатляваща история, открояващ се с иновативни и амбициозни млади хора, пазители на традициите и специфичния за региона хумор. Тези фактори са основополагащи за развитието на града.

Графичният символ, който търсим, трябва да представя Младежки център Габрово като притегателен за млади и иновативни хора, благоприятно място за творчество, предприемачество и иновации. Той трябва да е разпознаваем, въздействащ, оригинален и гъвкав в употребата си. Новият знак ще бъде използван в бъдещи комуникационни кампании, презентационни и рекламни материали, интернет сайт и др.

Допълнителна информация за Габрово можете да откриете на [www.gabrovo.bg](http://www.gabrovo.bg), а за самия проект на Младежки център в секция „Летен театър Габрово“ на сайта на Общината.

**РЕГЛАМЕНТ**

Общи условия

Общите условия, при които ще се проведе конкурса за нов графичен знак на „Младежки център Габрово – възможности за изява на младите хора“, са:

* Конкурсът е открит и в него могат да участват български и чуждестранни физически лица.
* Физическите лица трябва да са между 15 и 29 години.
* Авторите трябва сами да представляват проектите си, а при съавторство, да са упоменати всички съавтори.
* Трети лица не трябва да притежават или имат претенции към участващите в конкурса проекти.
* Всеки автор може да представи до три проекта, в изготвянето на които е участвал.
* Членове на журито нямат право да участват в конкурса.
* Всички проекти трябва да са създадени специално за този конкурс и да не са участвали в други конкурси преди това.
* Проектите не трябва да копират съществуващи графични знаци и да са били публикувани под някаква форма.
* Журито може да препоръча на победителя корекции в проекта, които ще бъдат обсъдени с него преди обявяването на официалните резултати.
* Заявените за участие проекти ще бъдат използвани само в рамките и за целите на конкурса.

Награди

В рамките на конкурса ще бъде връчена една награда – графичен таблет Wacom за отличения на първо място победител. С автора на спечелилия проект ще бъде сключен договор за откупуване на авторските права и разработването на елементи от визуалната идентичност на Младежки център Габрово (знакът трябва да бъде готов за употреба върху различни рекламни материали, разработен в подходящи формати за излагането му в различна публична среда – сайтове, бланки, снимки и др.). Срещу получената награда, авторът е длъжен да предостави на организаторите разработените варианти на логото, така че те да бъдат използвани върху всякакви рекламни материали и публикации.

Жури

Проектите ще бъдат оценени от жури в състав:

* Таня Христова – кмет на Община Габрово.
* Васил Георгиев – програмист, графичен дизайнер, експерт в Община Габрово.
* Ивайло Захариев – програмист, графичен дизайнер, експерт в Община Габрово.
* Маргарита Доровска – директор на музей Дом на хумора и сатирата, създала много състезания и инициативи за младите.
* Габриела Йосифова - психолог и председател на Общински съвет по наркотични вещества, която се е посветила на превенцията на рисковото поведение сред младите хора.

Технически изисквания

За участие в конкурса ще бъдат допуснати проекти, които отговарят на следните технически изисквания:

* Представяните проекти следва да съдържат дизайн на лого на Младежки център Габрово;
* Основен вариант на дизайна е самостоятелното използване на знака без надписи, както и с надпис на кирилица и латиница. Логото с надпис да включва следния текст:
* Младежки център Габрово
* Gabrovo Youth Center.
* Няма ограничения по отношение на цветовата схема.
* Всяко предложение трябва да се предостави в четири варианта – цветен и черно-бял и цветен с текст и черно-бял с текст, а файловете да са във формати JPG и PDF. Графичният образ трябва да се характеризира с лаконичност и яснота и да дава възможност да бъде разработен в цялостна система за визуална идентичност. Всеки проект трябва да бъде подготвен в два основни варианта и общо четири възможни интерпретации.
* Няма ограничения за начина, по който ще бъде представен надписа и всеки участник може да избере в зависимост от проекта си дали да използва само заглавни букви, само редовни (малки) букви или да ги комбинира.
* Всеки проект трябва да е придружен от текстово описание на концепцията в свободна форма до 2000 знака.
* Проекти се приемат само чрез имейл на адрес boynovska@gabrovo.bg

Журито ще разгледа само проекти, които отговарят на условията за участие.

Община Габрово си запазва правото да не обяви печеливш, ако журито не излъчи победител.

Срокове

Конкурсът ще премине през следните етапи:

* Заданието и регламента на конкурса са публикувани на 21 февруари 2021 г. в сайта на Община Габрово.
* Проекти се приемат на посочения имейл от 21 февруари 2021 до 23:00 часа на 21 март 2021 г.
* Всички допуснати за участие проекти ще бъдат обявени публично на 22 март 2021 г. в уебсайта на Община Габрово в раздел „Летен театър Габрово“, както и на фейсбук страницата на Младежки център Габрово.
* Победителят ще бъде обявен публично на 29 март 2021 г. в уебсайта [www.gabrovo.bg](http://www.gabrovo.bg) и на фейсбук страницата на Младежки център Габрово.
* Всеки участник ще получи писмено потвърждение за допускането му до конкурса, а победителя ще бъде уведомен и по телефон.

Организаторите могат да прекратят провеждането на конкурса при следните условия:

* няма допуснат нито един участник, който да отговаря на условията;
* постъпилите проекти не отговарят на предварително обявените условия от организаторите.

Предложенията, заедно с документите за участие (заявка за участие – Приложение 1 и декларация от участника – Приложение 2) се изпращат на посочения по горе електронен адрес: boynovska@gabrovo.bg

В случай, че участника не е навършил пълнолетие (18 години), заявката за участие и декларацията следва да бъдат подписани и от родител – Приложение 3 и 4).